Sesjarige meisie glo verkrag - Misdaad - Republikein
Sunday, May 26th, 14:18:29
Sesjarige meisie glo verkrag
13 March 2019 | Misdaad
Tanja Bause – 'n Sesjarige meisie was die afgelope naweek na bewering een van drie slagoffers van verkragting.
Dié voorval het na wat verneem word Saterdag om 00:31 by 'n opstal in die Omhokolo-nedersetting plaasgevind.
Die verdagte is 'n 75-jarige man.
"Die man is glo geestelik gestremd en familie van haar, hoewel hy nie in dieselfde opstal gewoon het nie," lui die Namibiese polisie se misdaadverslag.
'n Twaalfjarige kind het glo gesien wat gebeur het en 'n tannie se hulp ontbied.
Die tannie het die polisie van die voorval in kennis gestel.
Die man is nog nie in hegtenis geneem nie en die polisieondersoek duur voort.
'n Man (23) is op Swakopmund in hegtenis geneem ná hy glo 'n 23-jarige vrou verkrag het.
Die voorval het na wat verneem word Saterdag tussen 02:24 en 04:30 in Rakotokastraat in die Mondesa-woonbuurt plaasgevind. Die polisieondersoek duur voort.
Saterdag om 06:00 is nog 'n 23-jarige vrou glo op Leonardville deur 'n 19-jarige man in die Saamstaan-nedersetting verkrag.
Die vrou het die voorval aan haar ma gerapporteer, wat die polisie daarvan in kennis gestel het. Die man is in hegtenis geneem.
'n Sestienjarige meisie is in hegtenis geneem nadat sy glo geboorte gegee het en haar baba weggegooi het.
Die voorval het glo tussen Saterdagaand en Sondagoggend in die Katjinakatjie-nedersetting plaasgevind.
Volgens die polisie het die meisie die babaseun in 'n doek toegedraai en in die bosse weggegooi.
Die meisie is in aanhouding by die Mururani-polisiekantoor en sal later in die landdroshof op Rundu verskyn.
'n Verdagte wat in verband met 'n roof deur die polisie gesoek word, is Saterdag glo deur 'n groep misdadigers ontvoer, aangerand en met messe gesteek.
Hulle het hom na bewering in die kattebak van 'n voertuig gestop en later iewers in Otjomuise vrygelaat.
Die man is in 'n kritieke toestand in die Katutura-staatshospitaal opgeneem.
Volgens die polisie se misdaadverslag is die man 'n bekende rower en inbreker.
Twee mans van 31 en 25 is deur die polisie in hegtenis geneem ná hulle in besit van een olifanttand gevind is.
Hulle is Saterdag gedurende 'n polisieoperasie op die C22-hoofpad tussen Gobabis en Otjinene in hegtenis geneem. Die polisieondersoek duur voort.
Vrydag om 23:50 is 'n 29-jarige man op Mariental in hegtenis geneem ná hy glo onder die invloed van drank en sonder 'n rybewys op 'n openbare pad in die dorp bestuur het.